Surxondaryo viloyatining Sariosiyo tumanidagi “To‘polang” suv omboridan xavfsiz va samarali foydalanishni ta’minlash chora-tadbirlari to‘g‘risida

Mamlakatimizda suv-energetika resurslarini boshqarish tizimini takomillashtirish, “To‘polang” suv omboridan xavfsiz va ishonchli foydalanishni ta’minlash hamda davlat budjetidan ajratilayotgan mablag‘lardan samarali foydalanish maqsadida Vazirlar Mahkamasi qaror qiladi:
 1. O‘zbekiston Respublikasi Suv xo‘jaligi vazirligi, “O‘zbekgidroenergo” aksiyadorlik jamiyati, Moliya vazirligi hamda Davlat aktivlarini boshqarish agentligining Surxondaryo viloyati Sariosiyo tumanidagi “To‘polang” suv omborini (keyingi o‘rinlarda — obyekt) “O‘zbekgidroenergo” aksiyadorlik jamiyatiga uning ustav kapitalidagi davlat ulushini obyekt balans qiymatiga oshirish hisobiga berish to‘g‘risidagi taklifiga rozilik berilsin.
 2. O‘zbekiston Respublikasi Suv xo‘jaligi vazirligi va Moliya vazirligi “O‘zbekgidroenergo” aksiyadorlik jamiyati bilan birgalikda bir oy muddatda obyektning barcha inshootlari, asosiy vositalari (mexanizmlar, avtotransport vositalari) va tovar-moddiy boyliklari to‘liq xatlovdan o‘tkazilib, belgilangan tartibda topshirilishi va qabul qilinishini ta’minlasin.
 3. “O‘zbekgidroenergo” aksiyadorlik jamiyati:
 a) 2021-yil davomida obyektning boshqaruv tizimini o‘z ichiga oluvchi suv resurslarini boshqarish, obyektning texnik holati ishonchliligini naturada kuzatish ishlarini muntazam amalga oshirishga qaratilgan nazorat-o‘lchash va seysmik xavfsizlik qurilmalari, lokal xabar berish tizimini avtomatlashtirish hamda qo‘riqlash muhandislik-texnik vositalari bilan jihozlash ishlari amalga oshirilishini;
 b) obyektdan foydalanishda:
 uning xavfsiz va ishonchli ishlashini, jumladan, suvni to‘plash va chiqarishda suv omboridan foydalanish qoidalariga qat’iy amal qilinishini; 
 suv omboridan Gidrometeorologiya xizmati markazi ma’lumotlari va o‘rtacha ko‘p yillik suv sarflariga ko‘ra ishlab chiqilgan va Suv xo‘jaligi vazirligi bilan kelishilgan jadval asosida suv chiqarilishini;
 suvning hisobi va hisoboti “To‘polang GESlar kaskadi” UK tomonidan amalga oshirilishini hamda ma’lumotlar tizimli ravishda Suv xo‘jaligi vazirligiga taqdim etib borilishini ta’minlasin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev, O‘zbekiston Respublikasi suv xo‘jaligi vaziri Sh.R. Xamrayev hamda “O‘zbekgidroenergo” aksiyadorlik jamiyati boshqaruvi raisi A.A. Sanginov zimmasiga yuklansin.